2                                      Broj: Ppž-4583/2024


[bookmark: _GoBack]                        
	     Republika Hrvatska
Visoki prekršajni sud Republike Hrvatske
  Zagreb
Broj: Ppž-4583/2024

U   I M E   R E P U B L I K E   H R V A T S K E

P R E S U D A

	Visoki prekršajni sud Republike Hrvatske u vijeću sastavljenom od sudaca Goranke Ratković, predsjednice vijeća, te Kristine Gašparac Orlić i Anđe Ćorluka, članova vijeća, uz sudjelovanje sudske savjetnice Nikoline Maretić, zapisničarke, u prekršajnom postupku protiv okr. Luke Ivkovića, zbog prekršaja iz čl. 22. st. 1. Zakona o zaštiti od nasilja u obitelji („Narodne novine“, broj 70/17., 126/19., 84/21. i 114/22.), odlučujući o žalbi tužitelja Ministarstva unutarnjih poslova Republike Hrvatske, Policijske uprave zadarske, Policijske postaje Zadar, podnesenoj protiv presude Općinskog suda u Zadru od 12. srpnja 2023., broj: 87 Pp-3808/2023, u sjednici vijeća održanoj 21. kolovoza 2025.,

p r e s u d i o   j e
[bookmark: _Hlk200653036]
1. U povodu žalbe tužitelja Ministarstva unutarnjih poslova Republike Hrvatske, Policijske uprave uprave zadarske, Policijske postaje Zadar, a po službenoj dužnosti, preinačuje se pobijana prvostupanjska presuda na način da se mijenja pravna osnova po kojoj je okr. Luka Ivković oslobođen optužbe, tako da se isti oslobađa optužbe samo po osnovi čl. 182. t. 1. Prekršajnog zakona („Narodne novine“, broj 107/07., 39/13., 157/13., 110/15., 70/17., 118/18. i 114/22.).

1. Uslijed gornje odluke, žalba tužitelja Ministarstva unutarnjih poslova Republike Hrvatske, Policijske uprave zadarske, Policijske postaje Zadar je bespredmetna.

1. Na temelju članka 140. st. 2. Prekršajnog zakona, troškovi prekršajnog postupka padaju na teret proračunskih sredstava suda.

Obrazloženje

[bookmark: _Hlk182150093]1.	 Pobijanom prvostupanjskom presudom Općinskog suda u Zadru od 12. srpnja 2023., broj: 87 Pp-3808/2023, na temelju čl. 182. t.  3. Prekršajnog zakona („Narodne novine“, broj 107/07., 39/13., 157/13., 110/15., 70/17., 118/18. i 114/22.), oslobođen je optužbe okr. Luka Ivković da bi, na način činjenično opisan u izreci pobijane presude, počinio prekršaj iz čl. 22. st. 1. Zakona o zaštiti od nasilja u obitelji. Istom presudom, odlučeno je da troškovi prekršajnog postupka padaju na teret proračunskih sredstava prvostupanjskog suda.

2.	Protiv te presude, žalbu je podnio tužitelj zbog pogrešno i nepotpuno utvrđenog činjeničnog stanja. Predlaže da se pobijana presuda ukine i predmet dostavi prvostupanjskom sudu na ponovno rješavanje u cilju da se okrivljenike proglasi krivima za prekršaj koji im se stavlja na teret.  

3.	Žalba je bespredmetna.

4. 	Visoki prekršajni sud Republike Hrvatske, kao drugostupanjski sud, na temelju čl. 202. st. 1. Prekršajnog zakona, ispitivao je pobijanu prvostupanjsku presudu iz osnova i razloga iz kojih se ona pobija žalbom, kao i po službenoj dužnosti. Tako je ovaj sud, ispitivanjem po službenoj dužnosti, utvrdio povredu odredaba materijalnog prekršajnog prava iz čl. 196. t. 1. Prekršajnog zakona, jer djelo za koje se protiv okrivljenika optužuje, a na način kako je to činjenično opisano u izreci pobijane presude, po propisu nije prekršaj.

5.	Naime, okrivljeniku se stavlja na teret da je psihičko nasilje u obitelji počinio prema supruzi Ani Ivković na način da je „u vidno alkoholiziranom stanju zatečen od strane supruge Ane kako krvav leži na kauču te se drži za podlakticu ruke, te razbacane razne predmete i razbijene krhotina tanjura i čaše po podu, a što je kod iste prouzročio osjećaj povrede dostojanstva i uznemirenost...".

6.	Zakonski opis odnosno pravno kvalificiranje prekršaja je podvođenje odlučnih činjenica sadržanih u činjeničnom opisu pod biće odgovarajućeg prekršaja. Međutim, okrivljeniku se činjeničnim opisom prekršaja ne stavlja na teret da se on namjerno samoozljedio ili da je razbacao predmete odnosno razbio tanjure i čaše. 

7.	Slijedom svega navedenog, djelo za koje se protiv okr. Luke Ivkovića vodi prekršajni postupak, a na način kako je to činjenično opisano u izreci pobijane presude (jednako je i u optužbi), po propisu nije prekršaj, pa je ovaj sud, pravilnom primjenom zakona, preinačio pobijanu prvostupanjsku presudu na način da je izmijenio pravnu osnovu po kojoj je okrivljenik oslobođen optužbe tako da se isti oslobađa optužbe samo po osnovi čl. 182. t. 1. Prekršajnog zakona, kako je to i navedeno u t. I. izreke ove drugostupanjske presude. Uslijed toga, žalba tužitelja je postala bespredmetna.

8.	Stoga je, na temelju čl. 207. Prekršajnog zakona, odlučeno kao u izreci ove presude.

Zagreb, 21. kolovoza 2025.

Zapisničarka:                          					Predsjednica vijeća:  

Nikolina Maretić, v.r.            					Goranka Ratković, v.r.

	Presuda se dostavlja Općinskom sudu u Zadru u 3 ovjerena prijepisa za spis, okrivljenika i tužitelja.

                                                        	Za točnost otpravka – ovlašteni službenik			                       	Upraviteljica zajedničke sudske pisarnice

